Source: https://beta.e-justice.europa.eu/306/HU/court_fees_concerning_small_claims_procedure?LITHUANIA&init=true&member=1
Timestamp: 2020-04-03 21:28:16+00:00

Document:
Az európai kis értékű követelések esetén a polgári perrendtartásról szóló litván törvénykönyv (Civilinio proceso kodeksas) 80. cikke (1) bekezdésének 1. pontjában meghatározott összegű bírósági eljárási illetéket kell megfizetni.
A Litván Köztársaság kormányának a bírósági illeték kiszámítása, befizetése, beszámítása és visszafizetése szabályainak jóváhagyásáról szóló, 2011. október 27-i 1240. sz. határozata szerint az illeték megfizetése elektronikus úton is teljesíthető.
Az illetéket a következő bekezdésben meghatározott összegben kell megfizetni.
Ez a követelés összege 3%-ának felel meg, de nem lehet kevesebb, mint 50 LTL. Ha az eljárási iratokat és azok mellékleteit csak elektronikusan nyújtották be a bíróság részére, az adott eljárási iratra alkalmazandó illeték 75%-ának megfelelő, de legalább 10 LTL összegű illetéket kell fizetni.
A keresethez csatolni kell azokat az okiratokat és más bizonyítékokat, amelyek a felperesi követelések alapját képezik, valamint azokat a bizonyítékokat, amelyek az illeték megfizetését igazolják.
Ha az illetéket nem fizették meg, a bíróság végzést hoz, amelyben megfelelő határidőt tűz a teljesítésre, amely nem lehetett rövidebb, mint 7 nap. A végzést legkésőbb a meghozatalát követő munkanapon kézbesíteni kell.
Ha az eljárási iratot benyújtó fél a megadott határidőn belül eleget tesz a bíróság utasításainak, úgy kell tekinteni, mintha az eljárási iratot az eredeti időpontban benyújtotta volna a bíróság részére. Ellenkező esetben úgy kell tekinteni, mintha az eljárási iratot nem nyújtották volna be, és a teljesítésre kitűzött határidő lejártától számított legfeljebb 5 munkanapon belül a bíróság végzést hoz az iratnak és az azt kísérő mellékleteknek a benyújtó személy részére való visszaküldéséről.
A pénzügyminisztérium alá tartozó állami adóhatóság bevételi számlájára kell megfizetni az illetéket a szóban forgó személy által választott módon (e-banking, készpénzes fizetés, banki átutalás stb.)
Az illeték befizetését a fizetési megbízás vagy más, fizetést igazoló dokumentum igazolja, amely az alábbi adatokat tartalmazza:
a befizető vezeték- és keresztneve, valamint személyazonosító száma (jogi személyek esetén: név és cégjegyzékszám);
a másik fél (alperes, adós stb.) vezeték- és keresztneve, valamint személyazonosító száma (jogi személyek esetén: név és cégjegyzékszám);
a fizetés időpontja
a fizetési kódja;
a megfizetett összeg;
a befizetés célja („illeték” megnevezés, valamint azon bíróság neve, ahol az eljárást megindították).
Amennyiben az illetéket az eljárásban részt vevő fél képviselője (ügyvéd, ügyvédjelölt vagy más, a felek érdekeit képviselő személy) fizeti meg, a fizetési megbízásnak vagy a fizetést igazoló más dokumentumnak a fentiekben felsoroltakon kívül tartalmaznia kell a képviselt fél vezeték- és keresztnevét, valamint személyazonosító számát (jogi személyek esetén: név és cégjegyzékszám).
Ha az illetéket elektronikus úton fizetik meg, a fizetést nem kell dokumentummal igazolni.

References: bíróság 
 bíróság 
 bíróság 
 bíróság 
 bíróság 
 bíróság